Bloeddiens mag nie weer wit mense uit posadvertensies sluitDirk Hermann, adjunk uitvoerende hoof van Solidariteit. Die arbeidshof in Braamfontein het vandag beveel dat die Suid-Afrikaanse Nasionale Bloeddiens (SANB) in die toekoms wit mense nie uit posadvertensies mag sluit nie. Die hofbevel beteken dat enige persoon van enige rasgroep in die toekoms vir vakante poste by die SANB mag aansoek doen. Dirk Hermann, adjunk uitvoerende hoof van Solidariteit, sê die vakbond het namens Theodore Reyneke en Sanet Schönfeldt, wat vir onderskeidelik 28 en 24 jaar in diens van die SANB is, opgetree. “Solidariteit het die SANB hof toe geneem nadat die applikante nie vir bevorderingsposte aansoek kon doen nie omdat hulle wit is. Die bevel is deur die hof uitgereik ná onderhandelinge tussen die partye buite die hof. Tydens die onderhandelinge het die SANB onderneem dat toekomstige vakante poste oop sal wees vir alle aansoekers. Hierdie onderneming het die kern van die bevel van die arbeidshof uitgemaak.” “Ons is verheug oor die bevel. Die Wet op Gelyke Indiensneming maak nie voorsiening vir kwotas of bevorderingsplafonne nie. Ons vertrou dat hierdie bevel van die hof ŉ boodskap aan ander werkgewers ook sal gee,” sê Hermann. Die bloeddiens het verlede jaar skeidingspakkette aan wit werknemers bo die ouderdom van 55 aangebied. Sodoende is 14 vakatures geskep. Die vakante poste is hierna geadverteer en die advertensie het aangedui dat slegs swart Suid-Afrikaners daarvoor kon aansoek doen.